Ses SA-hoës vas oor kinderpornografieArgieffoto Ses mans wat vermoedelik verbind kan word aan ŉ groot internasionale kinderpornografie-sindikaat is in Suid-Afrika in hegtenis geneem, het The Times Woensdag berig. Lt.genl. Solomon Makgale, ŉ polisiewoordvoerder, het gesê die mans is verlede Donderdag in hegtenis geneem. Twee van die verdagtes is onderwysers van Florida en Carletonville, ŉ afgetrede skoolhoof van Nelspruit, ŉ prokureur van Lichtenburg, ŉ dermatoloog van Pretoria en ŉ sakeman van Noordwes. “Die polisie ondersoek nog 26 mense, en meer inhegtenisnemings kan verwag word,” het Makgale gesê. Die polisie het oor die afgelope naweek klopjagte by verskeie huise in KwaZulu-Natal, die Oos-Kaap, Wes-Kaap en Vrystaat uitgevoer. “Die polisie het 15 eiendomme deursoek en beslag gelê op 672 DVD’s, 22 geheuestokkies, agt skootrekenaars, 39 hardeskywe en 25 boeke,” het Makgale gesê. Die polisie het saam met Interpol gewerk en die sindikaat is glo doenig in Kanada, Engeland, Amerika, Wes-Europa en Australasië. Volgens die berig is kinders so jonk as vyf jaar oud gebruik om self en met volwassenes seksuele dade te pleeg. Daar word vermoed dat die materiaal oorsee vervaardig is, maar die polisie ondersoek die moontlikheid dat kinders van Suid-Afrika ook daarby betrokke is, sodat die kinders opgespoor en vir berading gestuur kan word. Oorsese polisie ondersoek ook of van die kinders vermoor is. Die ses verdagtes van Suid-Afrika staar verskeie aanklagte in die gesig waaronder vervaardiging van kinderpornografie, asook die besit en verspreiding daarvan. – SAPA